หลานม่า

***หลานม่า*** () เป็นภาพยนตร์ไทยแนวดรามา ที่ออกฉายในปี พ.ศ. 2567 กำกับโดย พัฒน์ บุญนิธิพัฒน์ อำนวยการสร้างโดย วรรณฤดี พงษ์สิทธิศักดิ์ และ จิระ มะลิกุล นำแสดงโดย พุฒิพงศ์ อัสสรัตนกุล, อุษา เสมคำ, ต้นตะวัน ตันติเวชกุล, สัญญา คุณากร, พงศธร จงวิลาส, สฤญรัตน์ โทมัส และสร้างโดยจอกว้างฟิล์ม จัดจำหน่ายโดย จีดีเอช

ภาพยนตร์เรื่องนี้ได้รับคำวิจารณ์เชิงบวกอย่างล้นหลาม และสร้างปรากฎการณ์ทำเงินอย่างถล่มทลายในหลายประเทศทั่วเอเชีย กลายเป็นภาพยนตร์ไทยทำเงินรวมทั่วโลกสูงสุดตลอดกาลกว่า 2,096 ล้านบาท รวมทั้งยังได้รับเลือกจากสมาพันธ์สมาคมภาพยนตร์แห่งชาติ เป็นตัวแทนภาพยนตร์ไทยเข้าชิงรางวัลออสการ์ ครั้งที่ 97 ในสาขาภาพยนตร์นานาชาติยอดเยี่ยม และสร้างประวัติศาสตร์เป็นภาพยนตร์ไทยเรื่องแรกที่ผ่านเข้ารอบ 15 เรื่องสุดท้ายได้สำเร็จ หลังจากประเทศไทยเข้าร่วมการประกวดรางวัลออสการ์มาตั้งแต่ปี พ.ศ. 2527

## เรื่องย่อ
หลานม่า คือเรื่องราวที่มีเค้าแรงบันดาลใจมาจากเรื่องจริงในครอบครัวสังคมไทย  ผ่านตัวละครของ **เอ็ม** (พุฒิพงศ์ อัสสรัตนกุล) ที่ตัดสินใจลาออกจากงานประจำ กลับมาใช้ชีวิตร่วมกับ **อาม่าเหม้งจู** (อุษา เสมคำ) ผู้เป็นร่มโพธิ์ร่มไทรของครอบครัว เบื้องหน้าที่ดูเหมือนหลานมาดูแลอาม่าในบั้นปลายชีวิต แต่แท้จริงแล้วเอ็มมีจุดประสงค์บางอย่างซ่อนอยู่ หลังได้รู้ว่า **มุ่ย** (ต้นตะวัน ตันติเวชกุล) ได้รับมรดกก้อนใหญ่เป็นบ้านราคาสิบล้านบาทจากอากง เอ็มจึงต้องทำทุกอย่างเพื่อให้อาม่าไว้ใจ แต่กำแพงที่อาม่าตั้งไว้ ทำให้เอ็มได้เริ่มเรียนรู้การใช้ชีวิตไปทีละน้อย จนอะไรบางอย่างถูกอาม่าเปลี่ยนไปอย่างสิ้นเชิง

## นักแสดง
* พุฒิพงศ์ อัสสรัตนกุล รับบท *เอ็ม*
* อุษา เสมคำ รับบท *อาม่าเหม้งจู*
* สฤญรัตน์ โทมัส รับบท *ซิว* (แม่ของเอ็ม)
* สัญญา คุณากร รับบท *กู๋เคี้ยง* (ลุงของเอ็ม)
* พงศธร จงวิลาส รับบท *กู๋โส่ย* (น้าของเอ็ม)
* ต้นตะวัน ตันติเวชกุล รับบท *มุ่ย* (ลูกพี่ลูกน้องของเอ็ม)
* ดวงพร โออภิรัตน์ รับบท *ปิ่น* (ภรรยาของกู่เคี้ยง)
* ฮิมาวาริ ทาจิริ รับบท *เรนโบว์* (ลูกสาวของกู๋เคี้ยง)
* วัฒนะ สรรพกิจ รับบท *พี่ชายอาม่า*
* สุมาลี สุธีรธรรม รับบท *เหล่าตั๋วโกว*
* ปัชชุน หิรัญประทีป รับบท *เอ็ม (ตอนเด็ก)*

## เพลงประกอบภาพยนตร์
"สวยงามเสมอ (Ever-Forever)" ร้องโดย บิวกิ้น พุฒิพงศ์ อัสสรัตนกุล อำนวยการผลิต เรียบเรียง และทำนองโดย ประทีป สิริอิสสะนันท์ ประพันธ์คำร้องโดย ขจรเดช พรมรักษา หรือ กบ Big Ass บรรเลงเปียโนโดย โต๋ ศักดิ์สิทธิ์ เวชสุภาพร มิวสิกวิดีโอของเพลงนี้กำกับโดย พัฒน์ บุญนิธิพัฒน์ เผยแพร่ครั้งแรกเมื่อวันที่ 25 มีนาคม พ.ศ. 2567

## การสร้าง ประชาสัมพันธ์ และการออกฉาย
### การออกฉายในประเทศ
ภาพยนตร์เรื่องนี้เป็นโครงการที่จีดีเอชประกาศขึ้นในงานแถลงข่าวประจำปี พ.ศ. 2566 ภายใต้ชื่อ *The Chinese Family* และวางกำหนดฉายในช่วงปลายปีเดียวกัน แต่เนื่องจากคิวฉายภาพยนตร์ซ้อนทับหลายเรื่องพร้อมกัน จีดีเอชจึงได้เลื่อนกำหนดฉายภาพยนตร์ออกมาเป็น พ.ศ. 2567 ก่อนมีการจัดแถลงข่าวเปิดตัวภาพยนตร์อย่างเป็นทางการเมื่อวันที่ 23 กุมภาพันธ์ พ.ศ. 2567 ณ บ้านหับโห้หิ้น บางกอก ซอยสุขุมวิท 31 แขวง คลองเตยเหนือ เขตวัฒนา กรุงเทพมหานคร ก่อนปล่อยใบปิดภาพยนตร์ และตัวอย่างภาพยนตร์ในวันเดียวกัน

อีกหนึ่งเดือนถัดมา จีดีเอชได้ประชาสัมพันธ์ภาพยนตร์โดยออกประกาศหยุดพิเศษในวันแรกของการฉายภาพยนตร์ดังกล่าว เพื่อให้พนักงานได้กลับบ้านไปใช้เวลาร่วมกันกับคนที่คิดถึง หรือจะพาคนในครอบครัวไปใช้เวลาชมภาพยนตร์นี้ด้วยกันในโรงภาพยนตร์ หลังจากนั้นก็มีบริษัทอื่น เช่น กันตนา สมอลล์รูม เป็นต้น ออกประกาศในลักษณะเดียวกัน นอกจากนี้ยังมีการนำภาพนักแสดงนำทั้งสองพร้อมข้อความไปติดตั้งบริเวณประตูม้วนเหล็กที่ย่านบรรทัดทอง, สีลม และลาดพร้าว อีกด้วย

"หลานม่า" จัดงานเปิดตัวพร้อมฉายรอบปฐมทัศน์เมื่อวันที่ 1 เมษายน พ.ศ. 2567 ณ โรงภาพยนตร์พารากอนซีนีเพล็กซ์ สยามพารากอน ถนนพระรามที่ 1 แขวงปทุมวัน เขตปทุมวัน กรุงเทพมหานคร โดยในการฉายรอบดังกล่าว ชาดา ไทยเศรษฐ์ รัฐมนตรีช่วยว่าการกระทรวงมหาดไทย, มนัญญา ไทยเศรษฐ์ ประธานคณะที่ปรึกษารัฐมนตรีช่วยว่าการกระทรวงมหาดไทย, สิริพงศ์ อังคสกุลเกียรติ ผู้ช่วยรัฐมนตรีว่าการกระทรวงศึกษาธิการ และ พ.ต.อ.ทวี สอดส่อง รัฐมนตรีว่าการกระทรวงยุติธรรม ได้ร่วมชมภาพยนตร์ด้วย

กระแสตอบแรกของผู้ชมเป็นไปอย่างล้นหลาม เป็นภาพยนตร์ไทยที่มียอดจองตั๋วล่วงหน้าสูงที่สุดของปี พ.ศ. 2567 ทำเงินเปิดตัววันแรกในเขตกรุงเทพมหานคร, ปริมณฑล และจังหวัดเชียงใหม่ 9.54 ล้านบาท (ทั่วประเทศ 21 ล้านบาท) เมื่อออกฉายครบสุดสัปดาห์แรก (4 วัน) ทำเงินในเขตกรุงเทพมหานคร, ปริมณฑล และจังหวัดเชียงใหม่ 48.68 ล้านบาท (5 วัน ทั่วประเทศ 110 ล้านบาท) และหลังออกฉายครบ 1 สัปดาห์ ทำเงินในเขตกรุงเทพมหานคร, ปริมณฑล และจังหวัดเชียงใหม่ 83.13 ล้านบาท นอกจากนี้ยังทำเงินในเขตกรุงเทพมหานคร, ปริมณฑล และจังหวัดเชียงใหม่ เป็นอันดับ 1 นานถึง 4 สัปดาห์ติดต่อกัน หลังเข้าฉายสัปดาห์ที่แปด ทำเงินรวมในเขตกรุงเทพมหานคร, ปริมณฑล และจังหวัดเชียงใหม่ 167.87 ล้านบาท กลายเป็นภาพยนตร์ทำเงินสูงสุดตลอดกาลของค่ายจีดีเอช แซงหน้าภาพยนตร์ *[[บุพเพสันนิวาส 2]]* สิ้นสุดโปรแกรมการฉาย (21 สิงหาคม พ.ศ. 2567 รวมเป็นเวลา 140 วัน) ทำเงินรวมในเขตกรุงเทพมหานคร, ปริมณฑล และจังหวัดเชียงใหม่ 172.57 ล้านบาท และทำเงินรวมทั่วประเทศ 339 ล้านบาท ติดอันดับที่ 12 ภาพยนตร์ไทยที่ทำเงินสูงสุดในประเทศไทย

### การออกฉายต่างประเทศ
"หลานม่า" ประสบความสำเร็จทั้งคำวิจารณ์และรายได้ในต่างประเทศ โดยเริ่มที่ประเทศอินโดนีเซียเป็นแห่งแรก ออกฉายอย่างเป็นทางการเมื่อวันที่ 15 พฤษภาคม พ.ศ. 2567 ซึ่งได้รับเสียงตอบรับอย่างท่วมท้น เป็นภาพยนตร์ที่ทำรายได้เปิดตัวสูงสุดของจีดีเอชในประเทศอินโดนีเซีย เป็นภาพยนตร์ไทยทำเงินสูงสุดตลอดกาลในอินโดนีเซีย แซงหน้าเจ้าของสถิติเดิมอย่างภาพยนตร์ *[[ร่างทรง (ภาพยนตร์)|ร่างทรง]]* หลังจากการเข้าฉาย 9 วัน ต่อมาได้สร้างสถิติเป็นภาพยนตร์เอเชียทำยอดขายสูงสุดตลอดกาลในอินโดนีเซีย ทำลายสถิติเดิมของภาพยนตร์เกาหลีใต้ *[[ขุดมันขึ้นมาจากหลุม]]* และเดินหน้าทำยอดขายรวมสูงถึง 3.5 ล้านใบ

ภาพยนตร์เรื่องนี้ เป็นภาพยนตร์ไทยทำรายได้สูงสุดตลอดกาลในมาเลเซียภายใน 10 วันนับจากวันเข้าฉาย นำหน้าเจ้าของสถิติเดิมอย่างภาพยนตร์เรื่อง *[[ฉลาดเกมส์โกง]]* และครองตำแหน่งภาพยนตร์ทำเงินสูงสุดในมาเลเซียติดต่อกันถึง 2 สัปดาห์ เมื่อเข้าฉายในประเทศสิงคโปร์ นอกจากจะทำรายได้เปิดตัวสูงสุดตลอดกาล ทำลายสถิติภาพยนตร์ *[[พี่มาก..พระโขนง]]* เมื่อปี พ.ศ. 2556 แล้ว ยังเป็นภาพยนตร์ไทยทำรายได้สูงสุดตลอดกาลภายใน 11 วันหลังเข้าฉาย แซงหน้าเจ้าของสถิติเดิมอย่างภาพยนตร์ *[[โลงต่อตาย]]* ที่ครองสถิตินี้มายาวนานถึง 15 ปีได้สำเร็จ เมื่อเข้าฉายในประเทศเวียดนาม ขึ้นแท่นเป็นภาพยนตร์ไทยทำรายได้เปิดตัวสูงสุดตลอดกาล และหลังเข้าฉายได้ 30 วัน กลายเป็นภาพยนตร์ไทยทำรายได้สูงสุดตลอดกาลในเวียดนาม แซงหน้าเจ้าของสถิติเดิมอย่างภาพยนตร์ *[[บุพเพสันนิวาส 2]]*

### การออกฉายผ่านสตรีมมิ่ง
*หลานม่า* เผยแพร่บนสตรีมมิ่งเน็ตฟลิกซ์ในภูมิภาคเอเชียตะวันออกเฉียงใต้ เมื่อวันที่ 12 กันยายน พ.ศ. 2567 เน็ตฟลิกซ์มีกำหนดเผยแพร่ภาพยนตร์เรื่องนี้ในประเทศอื่น ๆ ตลอดช่วงที่เหลือของปี พ.ศ. 2567

## รางวัล
* **[[รางวัลภาพยนตร์แห่งชาติ สุพรรณหงส์ ครั้งที่ 33]]**
** รางวัลภาพยนตร์ยอดเยี่ยม (Best Picture) (บริษัท จีดีเอช ห้าห้าเก้า จำกัด)
** รางวัลผู้กำกับภาพยนตร์ยอดเยี่ยม (Best Director) (พัฒน์ บุญนิธิพัฒน์)
** รางวัลนักแสดงนำชายยอดเยี่ยม (Best Actor) (พุฒิพงศ์ อัสสรัตนกุล)
** รางวัลนักแสดงนำหญิงยอดเยี่ยม (Best Actress) (อุษา เสมคำ)
** รางวัลบทภาพยนตร์ยอดเยี่ยม (Best Screenplay) (ทศพล ทิพย์ทินกร, พัฒน์ บุญนิธิพัฒน์)
** รางวัลลำดับภาพยอดเยี่ยม (Best Film Editing) (ธรรมรัตน์ สุเมธศุภโชค)
** รางวัลบันทึกเสียงและผสมเสียงยอดเยี่ยม (Best Sound) (บริษัท กันตนา ซาวด์ สตูดิโอ จำกัด)
** รางวัลดนตรีประกอบยอดเยี่ยม (Best Original Score) (ใจเทพ ร่าเริงใจ)
** รางวัลภาพยนตร์ส่งเสริมวัฒนธรรมไทยยอดเยี่ยม (Best  Cultural Promotion Film) (บริษัท จีดีเอช ห้าห้าเก้า จำกัด)

* **[[คมชัดลึก อวอร์ด ครั้งที่ 21]]**
** รางวัลภาพยนตร์ยอดเยี่ยม
** รางวัลบทภาพยนตร์ยอดเยี่ยม (ทศพล ทิพย์ทินกร, พัฒน์ บุญนิธิพัฒน์)

* **รางวัลสมาคมผู้กำกับภาพยนตร์ไทย ครั้งที่ 14**
** รางวัลภาพยนตร์ยอดเยี่ยม
** รางวัลผู้กำกับยอดเยี่ยม (พัฒน์ บุญนิธิพัฒน์)
** รางวัลนักแสดงนำชายยอดเยี่ยม (พุฒิพงศ์ อัสสรัตนกุล)
** รางวัลนักแสดงนำหญิงยอดเยี่ยม (อุษา เสมคำ)
** รางวัลบทภาพยนตร์ยอดเยี่ยม (ทศพล ทิพย์ทินกร, พัฒน์ บุญนิธิพัฒน์)
** รางวัลดนตรีประกอบยอดเยี่ยม
** รางวัลถ่ายภาพยอดเยี่ยม
** รางวัลลำดับภาพยอดเยี่ยม
** รองชนะเลิศ รางวัลนักแสดงสมทบชายยอดเยี่ยม (พงศธร จงวิลาส)
** รองชนะเลิศ รางวัลนักแสดงสมทบหญิงยอดเยี่ยม (สฤญรัตน์ โทมัส)
** รองชนะเลิศ รางวัลทีมนักแสดงยอดเยี่ยม

* **[[รางวัลภาพยนตร์ไทย ชมรมวิจารณ์บันเทิง]] ครั้งที่ 33**
** รางวัลภาพยนตร์ไทยแห่งปี ประจำปี 2567
** รางวัล Grand Jury Prize ภาพยนตร์ไทยแห่งปี ประจำปี 2567

* **[[รางวัลไนน์เอ็นเตอร์เทน อวอร์ดส์ ครั้งที่ 15]]**
** ภาพยนตร์แห่งปี

* **[[มรดกภาพยนตร์ของชาติ]] ครั้งที่ 15 (พ.ศ. 2568)**

## อ้างอิง

## แหล่งข้อมูลอื่น
* *[https://www.gdh559.com/post/lahnmahMoive หลานม่า]* ทางเว็บไซต์ จีดีเอช
* *[https://fapot.or.th/main/heritage/view/265 หลานม่า]* ทางเว็บไซต์ หอภาพยนตร์ (องค์การมหาชน)
* *[https://www.thaifilmdirectors.com/thaifilms/hnVZ93S3VCqSUd743EuB หลานม่า]* ทางเว็บไซต์ สมาคมผู้กำกับภาพยนตร์ไทย
* *[https://contentthailand.com/th/film/หลานม่า หลานม่า]* ทางเว็บไซต์ คอนเทนท์ไทยแลนด์ (กระทรวงวัฒนธรรม)
* 
* 
* 

หมวดหมู่:ภาพยนตร์ไทยที่ออกฉายในปี พ.ศ. 2567
หมวดหมู่:ภาพยนตร์ครอบครัวไทย
หมวดหมู่:ภาพยนตร์โดยจีดีเอช
หมวดหมู่:ภาพยนตร์ที่มีฉากในกรุงเทพมหานคร
หมวดหมู่:ภาพยนตร์ไทยในคริสต์ทศวรรษ 2020
หมวดหมู่:ภาพยนตร์ไทยที่ทำรายได้เกิน 100 ล้านบาท
หมวดหมู่:ภาพยนตร์ภาษาไทยในคริสต์ทศวรรษ 2020
หมวดหมู่:มรดกภาพยนตร์ของชาติ
หมวดหมู่:ผู้ชนะรางวัลภาพยนตร์แห่งปีไนน์เอ็นเตอร์เทน อวอร์ดส์